เซี่ยงไฮ้คอมโพสิตปิดบวก 1.40 จุด หลังแบงก์ชาติจีนอัดฉีดเงินเข้าระบบ
เซี่ยงไฮ้คอมโพสิตปิดบวก 1.40 จุด หลังแบงก์ชาติจีนอัดฉีดเงินเข้าระบบ
30 พ.ค. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ขยับขึ้นเล็กน้อย โดยดัชนีเซี่ยงไฮ้คอมโพสิตขยับขึ้น 1.40 จุด หรือ 0.05% ปิดที่ 2,822.45 จุด ภายหลังจากที่ธนาคารกลางจีนได้อัดฉีดเงินเข้าสู่ระบบในวันนี้
ธนาคารกลางจีน (PBOC) ประกาศอัดฉีดเม็ดเงินเข้าตลาดมูลค่า 6.5 หมื่นล้านหยวน (9.88 พันล้านดอลลาร์สหรัฐ) ในวันนี้ เพื่อบรรเทาสภาพคล่องที่ตึงตัว
PBOC อัดฉีดเงิน 6.5 หมื่นล้านหยวนเข้าสู่ระบบธนาคารในวันนี้ โดยดำเนินการผ่านทางข้อตกลงซื้อพันธบัตรโดยมีสัญญาขายคืน (reverse repo) อายุ 7 วัน ซึ่งเป็นกระบวนการที่ธนาคารกลางเข้าซื้อหลักทรัพย์จากธนาคารพาณิชย์ด้วยข้อตกลงที่จะขายคืนในอนาคต
เมื่อวันอาทิตย์ที่ผ่านมา นายเกา ลิเกน รองประธานคณะกรรมการกำกับกิจการธนาคารจีน (CBRC) เปิดเผยว่า ภาคธนาคารของจีนมียอดหนี้เสียเพิ่มขึ้นในไตรมาสแรก เนื่องจากการชะลอตัวของเศรษฐกิจ แต่ยังสามารถควบคุมความเสี่ยงได้
นายเกากล่าวในงานสัมมนาทางการเงินแห่งหนึ่งว่า ยอดหนี้เสียของภาคธนาคารกำลังปรับตัวเพิ่มขึ้น เนื่องจากหลายอุตสาหกรรมได้รับผลกระทบจากการชะลอตัวของเศรษฐกิจ